Ismeretlen tettes ellen feljelentést tesz Pikó András, az ellenzéki pártok józsefvárosi polgármesterjelöltjének csapata, mert szervezett szavazatvásárlásra utaló információk jutottak a birtokukba, értesült az Index. Pikó egyelőre annyit tett közé a Facebook-oldalán, hogy sejtéseik szerint szervezetten folyik a szavazatvásárlás a VIII. kerületben.

Az Index információi szerint a Pikó-csapathoz több VIII. kerületi helyszínt, így a Blaha Lujza teret, a Csobáncz utcát, illetve a Fecske utcát is érintő bejelentés érkezett arról, hogy ismeretlen férfiak azt kiabálták:

8 ezer forintért vásárolnak szavazatot.

Úgy tudjuk, a Mátyás téren Pikóék aktivistái pénzátadás szemtanúi is voltak, miután egy szintén ismeretlen választópolgár a Tolnai Lajos utcai szavazóhelyiséghez ment.